Regstappe oor Afrikaans by UVHoofgebou op die Bloemfontein-kampus van die Universiteit van die Vrystaat Foto: UV Facebook Die saak van die burgerregte-organisasie AfriForum, AfriForum Jeug en Solidariteit teen die 2017-taalbeleid van die Universiteit van die Vrystaat (UV) sal Maandag in die Bloemfonteinse hooggeregshof aangehoor word. Dit volg nadat die raad van die universiteit op 11 Maart vanjaar ’n nuwe taalbeleid goedgekeur het wat onder meer Afrikaans as onderrigtaal vanaf 2017 uitfaseer. Volgens Alana Bailey, adjunk- uitvoerende hoof van AfriForum, het haar organisasie op 26 Februarie en weer op 4 Maart die senaat, bestuur en raad van die universiteit in regskrywes gewaarsku dat, indien daar voortgegaan sou word met stappe om Afrikaans as onderrigtaal aan dié universiteit te skrap, AfriForum regstappe sal doen om die taalregte van Afrikaanse studente en voornemende studente te beskerm. Die nuwe beleid is egter aanvaar en die partye moes die hof nader om uitsluitsel oor die kwessie te verkry. “AfriForum voel sterk daaroor dat Afrikaanssprekende studente nie van hulle reg op moedertaalonderrig ontneem mag word nie, en dat die universiteit eerder moeite moet doen om aan meer studente toegang tot moedertaalonderrig te bied. Ons is bereid om dié beginsel tot op die hoogste vlak in die howe te verdedig,” het Bailey Vrydag gesê.